b'\n_START_ARTICLE_\nSimono Daukanto tiltas\n_START_SECTION_\nArchitekt\xc5\xabra\n_START_PARAGRAPH_\nTiltas stovi S. Daukanto gatv\xc4\x97s t\xc4\x99sinyje, gerai matomas nuo Vienyb\xc4\x97s aik\xc5\xa1t\xc4\x97s. Jam b\xc5\xabdingos v\xc4\x97lyvojo modernizmo tendencijos \xe2\x80\x93 prabanga, monumentalumas. Naudojami blizgaus metalo tur\xc4\x97klai, original\xc5\xabs \xc5\xa1viestuvai. Atramin\xc4\x97 arka dengta granitiniu tinku, dekoruota juodojo marmuro intarpais. Vidin\xc4\x97je arkos dalyje \xe2\x80\x93 dekoratyv\xc5\xabs metaliniai vamzdeliai. Tiltas laikomas \xc4\xaftempt\xc5\xb3 lyn\xc5\xb3. Monumentalumo suteikia plat\xc5\xabs laiptai, prabangi\xc4\x85 i\xc5\xa1vaizd\xc4\x85 \xe2\x80\x93blizgaus metalo tur\xc4\x97klai, originalios konstrukcijos \xc5\xa1viestuvai, dekoratyv\xc5\xabs marmuro intarpai. Statinys architekt\xc5\xabri\xc5\xa1kai i\xc5\xa1laik\xc4\x97 santyk\xc4\xaf su dabar jau neegzistuojan\xc4\x8dia \xe2\x80\x9eMerkurijaus\xe2\x80\x9c universaline parduotuve. Dekoratyvi atramin\xc4\x97 arka su Gedimino stulpais \xe2\x80\x93 svarbi dominant\xc4\x97. \xc5\xa0is valstybingumo simbolis \xc4\xafrengtas statant tilt\xc4\x85 ir prad\xc4\x97tas vie\xc5\xa1ai eksponuoti miesto erdv\xc4\x97je dar likus porai met\xc5\xb3 iki Nepriklausomyb\xc4\x97s Lietuvoje paskelbimo 1990 m.\n_START_SECTION_\nJurgio Kairio skryd\xc5\xbeiai\n_START_PARAGRAPH_\n1996 m. liepos 4 d. Valstyb\xc4\x97s dienos proga lak\xc5\xabnas Jurgis Kairys pirm\xc4\x85 kart\xc4\x85 pasaulyje legaliai praskrido po \xc5\xa1iuo p\xc4\x97s\xc4\x8di\xc5\xb3j\xc5\xb3 tiltu (tarpas tarp tilto konstrukcij\xc5\xb3 ir up\xc4\x97s \xe2\x80\x93 7 m). \xe2\x80\x9eUltra skryd\xc4\xaf\xe2\x80\x9c apverstu l\xc4\x97ktuvu SU\xe2\x80\x9326 po \xc5\xa1iuo tiltu lak\xc5\xabnas atliko 2000 m. rugs\xc4\x97jo 2 d. Vyk\xc4\x99s renginys Lietuvos draudimo bendrov\xc4\x97je buvo apdraustas tre\xc4\x8dios \xc5\xa1alies atsakomybe 5 mln. Lt sumai. Po skryd\xc5\xbeio ant tilto \xc4\xafvyko istorinis susitikimas tarp dviej\xc5\xb3 pilot\xc5\xb3 - Formul\xc4\x97s 1 lenktynininkas Mika Hekinenas sveikino J. Kair\xc4\xaf, padovanojo jam lenktynin\xc4\xaf \xc5\xa1alm\xc4\x85, o lak\xc5\xabnas - \xc4\xafam\xc5\xbeint\xc4\x85 ankstesnio skryd\xc5\xbeio nuotrauk\xc4\x85._NEWLINE_Po to, kai po tiltu praskrido lak\xc5\xabnas Jurgis Kairys, tilt\xc4\x85 imta vadinti jo vardu, net skland\xc4\x97 informacija, kad tai tikrasis tilto pavadinimas. Miesto Pavadinim\xc5\xb3 sumanym\xc5\xb3 ir atminimo \xc4\xafam\xc5\xbeinimo komisija yra patvirtinusi, jog tai Simono Daukanto tiltas.'